Ehipululo 42: Otyimbulu Tyipopia
OKUTI weivile otyimbulu tyipopia? Au. Ovinyama kavipondola okupopia. Anthi Ombimbiliya ipopia kombinga yotyimbulu tyimue tyapopile. Tutalei oñgeni tyaenda.
Ovaisilayeli ankho velipongiya opo vanyingile motyilongo tyo Kanaa. Barake, ohamba yoko Moabe, ankho watila ouoma wova Isilayeli. Moluotyo, watuma okukapola omulume umue walunguka utiwa o Mbalaau, opo ahingane ova Isilayeli. Barake walaa okuavela Mbalaau onombongo ononyingi. Moluotyo, Mbalaau wavelama kotyimbulu tyae ahimbika oungendi wae opo ekelivase na Barake.
Yehova kahandele Mbalaau akahingane ovanthu Vae. Moluotyo, Huku watuma oandyu nomutunga omulaale italame mondyila pala okutyilika Mbalaau. Mbalaau ankho oandyu keiyete, mahi otyimbulu tyae tyiiyete. Iya otyimbulu atyihande okuyapuka oandyu oyo. Konyima, atyilangalapo mondyila. Otyo tyanumanesa unene Mbalaau, iya ahimbika okuveta otyimbulu tyae notyimuti.
Iya Yehova alingi otyimbulu tyipopie na Mbalaau. Otyimbulu atyipulu okuti: ‘Oityi nekulinga umbete ngotyo?
Mbalaau ati: ‘Nalinga otyova tyove. Inkha nali nomutunga ñgeno nekuipaa.’
Otyimbulu atyipulu okuti: ‘Nthiki imue nekulingiliale otyipuka ngetyi?’
Mbalaau akumbulula okuti: ‘Au.’
Yehova ayeke Mbalaau amone oandyu yatalama mondyila nomutunga. Oandyu aiti: ‘Omokonda yatyi uvetela otyimbulu tyove? Ame neya okukutyilika, mokonda kupondola okukahingana o Isilayeli. Inkha otyimbulu tyove katyayapukile, ame ñgeno nekuipaa, mahi otyimbulu tyove ñgeno hetyilingile omapita.’
Mbalaau apopi okuti: ‘Nalinga onkhali. Ame ankho hityii okuti ove watalama mondyila.’ Oandyu aiyeke Balaau ekelivase na Barake. Mbalaau nkhele wahandele okuhingana ova Isilayeli. Anthi, Yehova watuma Mbalaau aavele ova Isilayeli ononkhano onongwa ovikando vitatu.
Números 21:21-35; 22:1-40; 23:1-30; 24:1-25.
Omapulo
- Balake ankho olie? Omokonda yatyi atumina okuihana Balaau?
- Omokonda yatyi otyimbulu tya Balaau tyalangalelepo mondyila?
- Balaau weivile otyimbulu tyapopia okuti wi?
- Oityi oandyu imue yapopilile Balaau?
- Puetyi Balaau ahandele okuhingana ova Isilayeli oityi tyapitilepo?
Omapulo omakuavo
- Tanga Números 21:21-35.
Omokonda yatyi ova Isilayeli vafindile Sion Ohamba yova Amorreu, na Oge Ohamba yo Basã? (Núm. 21:21, 23, 33, 34)
- Tanga Números 22:1-40.
Omokonda yatyi Balaau ankho ahandela okuhingana ova Isilayeli? Oityi tupondola okulilongesila kuotyo? (Núm. 22:16, 17; Pro. 6:16, 18; 2 Ped. 2:15; Judas 11)
- Tanga Números 23:1-30.
Balaau wapopile okuti ufenda Yehova. Mahi, oñgeni omalinga ae alekesa okuti ankho ukemba? (Núm. 23:3, 11-14; 1 Sam. 15:22)
- Tanga Números 24:1-25.
Oñgeni onondaka ombo mbo Mbimbiliya mbupameka ekolelo lietu nonthumbi yokuti ehando lia Yehova malifuiswapo? (Núm. 24:10; Isa. 54:17)
umb_Latn umb_Latn umb_Latn umb_Latn umb_Latn bem_Latn umb_Latn umb_Latn umb_Latn umb_Latn por_Latn umb_Latn cjk_Latn xho_Latn umb_Latn lua_Latn grn_Latn umb_Latn kmb_Latn xho_Latn kmb_Latn ayr_Latn kmb_Latn umb_Latn kmb_Latn umb_Latn